Ehdotus: NEUVOSTON PÄÄTÖS erityisen kiireellisiä tapauksia koskevien toimenpiteiden toteuttamisesta ja neuvoston päätöksen 2002/274/EY muuttamisesta

(komission esittämä)

PERUSTELUT

1. Viime kuukausien aikana on Liberian turvallisuustilanne huonontunut nopeasti. Kapinallinen LURD-ryhmä (Liberians United for Reconciliation and Democracy), joka on toiminut maan koillisosissa vuodesta 1999 alkaen, saavutti Monrovian edustan heinäkuussa 2003 ja kapinallisten ja hallituksen joukkojen välillä on käyty kiivaita taisteluita kaupungin hallinnasta. LURD-kapinalliset ovat saaneet tukea uudelta kapinallisjärjestöltä, MODELilta (The Movement for Democracy in Liberia), joka on syntynyt vuoden 2003 alkuneljänneksen aikana Liberian kaakkoisosassa. MODEL on ollut mukana myös taisteluissa Monroviasta kaakkoon sijaitsevan Buchananin sataman hallinnasta.

2. Liberiassa ja etenkin Monroviassa ja sen ympärillä käydyillä taisteluilla on ollut katastrofaalisia humanitaarisia vaikutuksia. Taisteluissa kuolleiden viattomien henkilöiden määrää ei tiedetä. Kaupungin väkiluku on kasvanut, koska sinne on saapunut kymmeniätuhansia siirtymään joutuneita henkilöitä, ja kaupunkilaiset ovat loukussa, koska poistumis- ja tavarantoimitusreitit on katkaistu. Elintarvikkeista on pulaa, puhdasta juomavettä ei ole saatavilla ja trooppisen sateen kestäessä koleraepidemian ja muiden tautien riski on merkittävä.

3. Aseleposopimus, johon sotaa käyvät osapuolet pääsivät Länsi-Afrikan valtioiden talousyhteisön (Economic Community of West African States, ECOWAS) välittämissä rauhanneuvotteluissa Accrassa, allekirjoitettiin 17. kesäkuuta mutta rikottiin pian sen voimaantulon jälkeen. Aseleposopimuksen täytäntöönpanon valvonta rauhanturvajoukkoja sijoittamalla päättäisi vihamielisyydet ja mahdollistaisi sen, että humanitaariset järjestöt voisivat aloittaa avun toimittamisen väestölle. Tämä parantaisi myös mahdollisuuksia päästä sopimukseen kattavasta rauhanpaketista, josta edelleen neuvotellaan Accrassa Liberian hallituksen, kapinallisten, kansalaisyhteiskunnan ja poliittisten osapuolten välillä ja jonka olisi määrä johtaa siirtymäkauden hallinnon muodostamiseen.

4. ECOWAS on tarjoutunut sijoittamaan tällaisia joukkoja. Tässä yhteydessä Nigeria oli valmis lähettämään 1 500 sotilaan etujoukon Monroviaan. Myöhemmässä vaiheessa joukkoja vahvistettaisiin niin, että niihin kuuluisi 2 795 henkeä. Myöhemmin sovittavana päivänä ECOWASin joukot korvataan YK:n Liberian vakautusjoukoilla Yhdistyneiden Kansakuntien turvallisuusneuvoston päätöslauselman 1497 mukaisesti. ECOWAS ei kykene kantamaan taloudellista vastuuta toimista ja tarvitsee kansainvälisen yhteisön tukea.

5. Euroopan unioni voisi osallistua Liberian rauhanprosessiin Euroopan kehitysrahaston Liberiaa varten osoitetuilla varoilla muun muassa tukemalla rauhanturvatoimia taloudellisesti, tukemalla sotilaiden kotiuttamis- ja reintegraatio-ohjelmaa, instituutioiden kehittämistä ja tehokkaiden demokraattisten rakenteiden palauttamista. Varat voitaisiin saada käyttöön keskipitkällä aikavälillä. Tämä edellyttää, että muutetaan neuvoston päätöstä Liberian kanssa käytyjen AKT-EY-kumppanuussopimuksen 96 ja 97 artiklan mukaisten neuvottelujen päättämisestä ja etenkin muutetaan päätöksen mukaisia kahdeksannesta EKR:stä Liberiaan kohdennettujen varojen käytön ehtoihin ja käyttötarkoitukseen liittyviä soveltuvia toimia.

6. Tästä syystä komissio ehdottaa, että neuvosto muuttaa edellä mainittua 25. marraskuuta tehtyä neuvoston päätöstä ja tekee liitteenä olevan päätöksen.

Ehdotus: NEUVOSTON PÄÄTÖS erityisen kiireellisiä tapauksia koskevien toimenpiteiden toteuttamisesta ja neuvoston päätöksen 2002/274/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan,

ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen [1] ja erityisesti sen 3 artiklan,

[1] EYVL L 317, 15.12.2000, s. 376.

ottaa huomioon komission ehdotuksen,

sekä katsoo seuraavaa:

(1) Liberian kanssa käytyjen AKT-EY-kumppanuussopimuksen 96 ja 97 artiklan mukaisten neuvottelujen päättämisestä 25 päivänä maaliskuuta 2002 tehdyssä neuvoston päätöksessä 2002/274/EY säädetään AKT-EY-kumppanuussopimuksen 96 artiklan 2 kohdan c alakohdassa ja 97 artiklan 3 kohdassa tarkoitettujen aiheellisten toimenpiteiden käyttöönotosta.

(2) Liberian hallitus rikkoo edelleen AKT-EY-kumppanuussopimuksen 9 artiklassa lueteltuja olennaisia osia eivätkä Liberian nykyiset olosuhteet takaa ihmisoikeuksien, demokratian ja oikeusvaltion periaatteiden noudattamista.

(3) Liberian poliittinen tilanne ja turvallisuustilanne ovat merkittävästi huonontuneet sen jälkeen, kun 25 päivänä maaliskuuta 2002 tehty neuvoston päätös 2002/274/EY tehtiin. Näin ollen kyseessä on AKT-EY-kumppanuussopimuksen 96 artiklan 2 kohdan b alakohdassa tarkoitettu erityisen kiireellinen tapaus.

(4) Tämän vuoksi on tarkasteltava uudestaan niitä ehtoja, joiden mukaisesti Liberiaa varten osoitettuja varoja voidaan ottaa käyttöön Liberian rauhanprosessin tukemiseksi etenkin antamalla mahdollisesti tukea rauhanturvatoimille, sotilaiden kotiuttamis- ja reintegraatio-ohjelmalle, instituutioiden kehittämiselle ja tehokkaiden demokraattisten rakenteiden palauttamiselle,

ON PÄÄTTÄNYT SEURAAVAA:

1 artikla

Korvataan 25 päivänä maaliskuuta 2002 tehdyn neuvoston päätöksen 2002/274/EY 2 artiklassa mainitut toimenpiteet liitteessä olevassa Liberian ulkoasiainministerille osoitettavassa kirjeluonnoksessa määritellyillä toimenpiteillä. Näiden toimenpiteiden voimassaolo päättyy 31 päivänä joulukuuta 2004. Tämä määräaika ei sulje pois tämän päätöksen soveltamisalaan kuuluviin rahoitusvälineisiin sisältyviä erityisiä voimassaolon päättymisen määräaikoja.

2 artikla

Muutetaan päätöstä 2002/274/EY seuraavasti:

Korvataan 2 artiklan toinen virke seuraavalla:

"Näiden toimenpiteiden voimassaolo päättyy 31 päivänä joulukuuta 2004. Tämä määräaika ei sulje pois tämän päätöksen soveltamisalaan kuuluviin rahoitusvälineisiin sisältyviä erityisiä voimassaolon päättymisen määräaikoja."

3 artikla

Tämä päätös tulee voimaan päivänä, jona se tehdään.

4 artikla

Tämä päätös julkaistaan Euroopan unionin virallisessa lehdessä.

Tehty Brysselissä

Neuvoston puolesta

Puheenjohtaja

LIITE

LUONNOS ULKOASIAINMINISTERILLE OSOITETTAVAKSI KIRJEEKSI

Ulkoasiainministeri Monie CAPTAN

Liberia

Arvoisa ministeri,

Euroopan unioni on syvästi huolissaan maassanne vallitsevasta turvallisuustilanteesta ja haluaa osallistua rauhan ja vakauden palauttamiseen. Sen vuoksi Euroopan unioni haluaa tukea Liberian rauhanturvatoimia taloudellisesti. Euroopan unioni haluaa myös mahdollistaa varojen käytön muihin rauhanprosessia tukeviin toimenpiteisiin sen jälkeen, kun kattavaan rauhansopimukseen on päästy ja rauhansopimus on allekirjoitettu.

Tämän vuoksi yhteisö on päättänyt korvata Euroopan unionin 27 päivänä maaliskuuta 2002 päivätyssä kirjeessä N:o SGS27 2745 hahmotellut, 96 artiklan 2 kohdan c alakohdassa ja 97 artiklan 3 kohdassa tarkoitetut toimenpiteet seuraavilla samoihin artikloihin perustuvilla uusilla toimenpiteillä apunsa täytäntöönpanon suhteen:

- varmistetaan säännöllinen seuranta tiiviillä poliittisella vuoropuhelulla, johon Euroopan unionin puheenjohtajavaltio ja Euroopan komissio osallistuvat, ja kuuden kuukauden välien suoritettavilla poliittisilla tarkasteluilla,

- jatketaan AKT-EY-kumppanuussopimuksen 72 artiklan perusteella rahoitettujen hankkeiden täytäntöönpanoa, joiden suuruus on tällä hetkellä 25 miljoonaa euroa ja joiden tavoitteena on vastata kotiseudultaan siirtyneiden henkilöiden tarpeisiin,

- pidetään ennallaan rahoitusosuudet alueellisissa hankkeissa, humanitaarisluonteiset toimet, kauppayhteistyö ja kauppaan liittyvät etuudet,

- yhteiskunnan laitoksille voidaan antaa tukea, jolla ne voivat panna täytäntöön neuvotteluissa tehtyjen sitoumusten täyttämiseksi tarkoitettuja toimenpiteitä,

- jätetään väliaikaisesti soveltamatta AKT-EY-kumppanuussopimuksen 4 liitteen 1 lukua. Jäljellä olevat kahdeksannen EKR:n Liberialle osoitetut määrärahat ovat heti käytettävissä täytäntöönpanoon. Määrärahat käytetään Liberian rauhanprosessia tukemiseen, mihin voi sisältyä tuki Liberian rauhanturvatoimille, sotilaiden kotiuttamis- ja reintegraatio-ohjelmalle, instituutioiden kehittämiselle ja tehokkaiden demokraattisten rakenteiden palauttamiselle,

- väliaikainen soveltamatta jättäminen päättyy ja yhdeksännen EKR:n varojen kohdentamisesta ilmoitetaan sen jälkeen, kun on päästy kattavaan rauhansopimukseen ja kaikki osapuolet ovat sen allekirjoittaneet,

- komissio toimii edelleen kansallisena tulojen ja menojen hyväksyjänä hallituksen sijasta kahdeksannen EKR:n jäljellä olevien määrärahojen täytäntöönpanon osalta 5 kohdan mukaisesti.

Euroopan unioni seuraa Liberian tilannetta edelleenkin tiiviisti. Ehdotamme, että tiivis poliittinen vuoropuhelumme jatkuu AKT-EY-kumppanuussopimuksen 8 artiklan perusteella.

Kunnioittavasti

Komission puolesta

Neuvoston puolesta